Mike Leigh

**Mike Leigh** (født 20. februar 1943) er en britisk film- og teaterregissør og &#8209;dramatiker.

## Biografi
Mike Leigh ble født i Broughton i Salford i Lancashire. Han fikk et stipend til Royal Academy of Dramatic Art i 1960, og utdannet seg siden ved Camberwell School of Arts and Crafts, Central School of Art and Design, og London Film School. I 1965 begynte han å skrive og regissere sine egne skuespill. Skuespillet *Bleak Moments* ble satt opp ved Open Space Theatre i 1970, og la grunnlaget for Leighs første film ved samme navn i 1971 (*Ensomhet* på norsk). 

I årene mellom *[[Bleak Moments]]* og *[[High Hopes]]* (*Man kan jo håpe…*), hans neste kinofilm, regisserte Leigh totalt ni TV-filmer. En av disse, *[[Mean Time]]* (1983), gikk også en kort periode på kino. Leigh oppmuntret skuespillerne til å gå forbi det naturalistiske, depressive i rollene sine, og rollefigurenes desperate situasjoner får derfor ofte et preg av svart humor i Leighs filmer. Han er særlig kjent for sin arbeidsmetode både innen teater og film hvor både karakterer og scener improviseres frem sammen med skuespillerne, gjerne ved at skuespillerne skal gå inn i skikkelser de kjenner og handle og agere slik de vil tro at vedkommende ville gjøre.

I 1988 fikk Leigh støtte fra Film Four og British Screen til å lage sin andre kinofilm, *High Hopes*, som ble lansert i 1988. Leigh bruker denne filmen om en arbeiderklassefamilie til å observere endringer i det britiske samfunnet og å påpeke viktigheten av humane over materialistiske verdier. Den gode mottakelsen hos kritikerne og relative kommersielle suksessen for filmen etablerte Leigh som en av de store britiske filmregissørene. Hans internasjonale omdømme økte  ytterligere med de neste tre filmene, *[[Life is Sweet]]* (*Et herlig liv*, 1990), *[[Naked]]* (*Naken*, 1993), og *[[Secrets & Lies]]* (*Hemmeligheter og løgner*, 1996). Han fulgte opp med *[[Career Girls]]* (*Karrierekvinner*, 1997) og kostymedramaet *[[Topsy-Turvy]]* (1999), for så å vende tilbake til en arbeiderklassefamilies hverdagsdrama i *[[All or Nothing]]* (*Alt eller ingenting*) i 2002. Siden regisserte han *[[Vera Drake]]* (*Vera Drakes hemmelighet*, 2004), som handler om en hjemmeværende arbeiderklassekvinne på 1950-tallet som utfører aborter på en tid da abort fortsatt var ulovlig, en film som bekreftet Leighs status som en av Storbritannias store regissører.

## Filmografi

* 1971: *[[Ensomhet (film)|Ensomhet]]* (originaltittel *Bleak Moments*)
* 1983: *[[Mean Time]]*
* 1985: *[[Four Days in July]]* (TV)
* 1987: *[[The Short and Curlies]]* (TV)
* 1988: *[[Man kan jo håpe…]]* (*High Hopes)*
* 1991: *[[Et herlig liv]]* (*Life Is Sweet*)
* 1992: *[[Adelskap forplikter]]* (*The Sense of History*)
* 1993: *[[Naken (film)|Naken]]* (*Naked*)
* 1996: *[[Hemmeligheter og løgner]]* (*Secrets & Lies*)
* 1997: *[[Karrierekvinner]]* (*Career Girls*)
* 1999: *[[Topsy-Turvy]]* (musikal)
* 2002: *[[Alt eller ingenting]]* (*All or Nothing *)
* 2003: *[[Cinema16: British Short Films]]*
* 2004: *[[Vera Drakes hemmelighet]]* (*Vera Drake*)
* 2008: *[[Happy-Go-Lucky]]*
* 2010: *[[Another Year]]*
* 2014: *[[Mr. Turner (film)|Mr. Turner]]*
* 2018: *[[Peterloo (film)|Peterloo]]*

## Liste over skuespill
* *The Box Play* (1965)
* *My Parents Have Gone to Carlisle* (1966)
* *The Last Crusade of Five Little Nuns* (1966)
* *Individual Fruit Pies* (1968)
* *Glum Victoria and the Lad with Specs* (1969)
* *Bleak Moments* (1970)
* *A Rancid Pong* (1971)
* *Wholesome Glory* (1973)
* *The Jaws of Death* (1973)
* *Dick Whittington and his Cat* (1973)
* *Babies Grow Old* (1974)
* *The Silent Majority* (1974)
* *Abigail's Party* (1977)
* *Too Much of a Good Thing* (1979; BBC radio)
* *Ecstasy* (1979)
* *Goose-Pimples* (1981)
* *Smelling a Rat* (1988)
* *Greek Tragedy* (1989)
* *It's a Great Big Shame!* (1993)
* *Two Thousand Years* (2005)

## Referanser


## Kilder
* IMDBs omtale av Mike Leigh
* Screenonline – utfyllende omtale av Leigh og filmene hans

## Eksterne lenker
*  Mike Leigh i Scenewebarkivet
*